b'\n_START_ARTICLE_\nMihhail Bernatski\n_START_PARAGRAPH_\nMihhail Vladimirovit\xc5\xa1 Bernatski (\xd0\x9c\xd0\xb8\xd1\x85\xd0\xb0\xd0\xb8\xd0\xbb \xd0\x92\xd0\xbb\xd0\xb0\xd0\xb4\xd0\xb8\xd0\xbc\xd0\xb8\xd1\x80\xd0\xbe\xd0\xb2\xd0\xb8\xd1\x87 \xd0\x91\xd0\xb5\xd1\x80\xd0\xbd\xd0\xb0\xd1\x86\xd0\xba\xd0\xb8\xd0\xb9; 8. juuli 1876 Kiiev \xe2\x80\x93 16. juuli 1943 Pariis) oli majandusteadlane ja Venemaa rahandusminister._NEWLINE_Bernatski s\xc3\xbcndis Kiievis. Tema isa suri varakult ning Mihhail oli sunnitud juba g\xc3\xbcmnasistina teenima elatist eratundide andmisega. Ta l\xc3\xb5petas k\xc3\xb5igepealt Kiievi \xc3\x9clikooli \xc3\xb5igusteaduskonna ja \xc3\xb5ppis seej\xc3\xa4rel poliit\xc3\xb6konoomiat, kuulates loenguid ka Berliini \xc3\x9clikoolis. 1911. aastal kaitstud magistrit\xc3\xb6\xc3\xb6 teema oli "\xd0\xa2\xd0\xb5\xd0\xbe\xd1\x80\xd0\xb5\xd1\x82\xd0\xb8\xd0\xba\xd0\xb8 \xd0\xb3\xd0\xbe\xd1\x81\xd1\x83\xd0\xb4\xd0\xb0\xd1\x80\xd1\x81\xd1\x82\xd0\xb2\xd0\xb5\xd0\xbd\xd0\xbd\xd0\xbe\xd0\xb3\xd0\xbe \xd1\x81\xd0\xbe\xd1\x86\xd0\xb8\xd0\xb0\xd0\xbb\xd0\xb8\xd0\xb7\xd0\xbc\xd0\xb0 \xd0\xb2 \xd0\x93\xd0\xb5\xd1\x80\xd0\xbc\xd0\xb0\xd0\xbd\xd0\xb8\xd0\xb8 \xd0\xb8 \xd1\x81\xd0\xbe\xd1\x86\xd0\xb8\xd0\xb0\xd0\xbb\xd1\x8c\xd0\xbd\xd0\xbe-\xd0\xbf\xd0\xbe\xd0\xbb\xd0\xb8\xd1\x82\xd0\xb8\xd1\x87\xd0\xb5\xd1\x81\xd0\xba\xd0\xb8\xd0\xb5 \xd0\xb2\xd0\xbe\xd0\xb7\xd0\xb7\xd1\x80\xd0\xb5\xd0\xbd\xd0\xb8\xd1\x8f \xd0\xba\xd0\xbd\xd1\x8f\xd0\xb7\xd1\x8f \xd0\x91\xd0\xb8\xd1\x81\xd0\xbc\xd0\xb0\xd1\x80\xd0\xba\xd0\xb0"._NEWLINE_1904. aastast alates pidas Bernatski loenguid \xc3\xb5ppeasutustes ja avaldas artikleid legaalsetes marksistlikes v\xc3\xa4ljaannetes, kuid erinevalt paljudest teistest marksistidest oli ta maa riigistamise vastu ning peagi eemaldus ta marksismist sootuks, asudes oma magistrit\xc3\xb6\xc3\xb6s kritiseerima sotsialistide vaateid._NEWLINE_Bernatski leidis, et \xc3\xbcksikisiku suurima vabaduse v\xc3\xb5ib tagada sotsiaalne kapitalism ning rahvaste s\xc3\xb5braliku kooseksisteerimiseni v\xc3\xb5ib viia \xc3\xbcleilmse kullastandardil p\xc3\xb5hineva raha kasutuselev\xc3\xb5tmine. Ta pooldas selliseid sotsiaalseid reforme, mis ei takista erainitsiatiivi._NEWLINE_P\xc3\xa4rast 1917. aasta veebruarirevolutsiooni kuulus Venemaa Radikaaldemokraatliku Partei asutajate hulka ning t\xc3\xb6\xc3\xb6tas erinevatel ametikohtadel Ajutise Valitsuse aparaadis, viimased kuud rahandusministrina._NEWLINE_Oktoobrirevolutsiooni k\xc3\xa4igus vahistati, kuid lasti hiljem vabaks ja s\xc3\xb5itis Doni-\xc3\xa4\xc3\xa4rsesse Rostovi, kus \xc3\xbchines valgekaartlastega, t\xc3\xb6\xc3\xb6tades nende rahandusministrina 1920. aasta s\xc3\xbcgiseni, mil valgete v\xc3\xa4ed Krimmist evakueerusid._NEWLINE_Eksiilis j\xc3\xa4tkas poliitilist tegevust vene emigrantlikes ringkondades ja keskendus teadust\xc3\xb6\xc3\xb6le, t\xc3\xb6\xc3\xb6tades Pariisi \xc3\x9clikooli juures ja avaldades mitmeid erialaseid raamatuid._NEWLINE_Bernatski on maetud Bagneux surnuaeda Pariisis, k\xc3\xb5rvuti oma abikaasa Olgaga.'